Medaljen for lang og tro tjeneste

Medaljen for lang og tro tjeneste tildeles av Det Kongelige Selskap for Norges Vel og er en påskjønnelse til arbeidstakere med minst 25 års ansettelse hos samme arbeidsgiver. Medaljen tildeles av direksjonen (styret) i  Norges Vel og ble første gang utdelt i 1888.Kaus, Kristian: Viktige trekk fra Norges vels historie 1809-1995, Det kgl. selskap for Norges vel, 1996, s. 10 og 25f. Fulltekstutgave fra Nasjonalbiblioteket. Medaljen kan tildeles ansatte i både privat og offentlig sektor.

Medaljen for lang og tro tjeneste er ikke en statlig utmerkelse og figurerer derfor ikke i Kongehusets rangeringsliste over norske ordener og medaljer. Derimot er medaljen fra 2009 godkjent til bruk på norsk militær uniform, der den rangerer som nummer to i «Gruppe 4: Andre norske dekorasjoner».Se oversikt i f-xtra, nr. 1, 2009, s. 15, bilag til Forsvarets Forum, nr. 11, 2009. Det tildeles årlig omkring 3500 medaljer.

 Utforming 
miniatyr|Svend Aage Madsen mottok i 2016 Norges Vels medalje for lang og tro tjeneste etter 30 år som fotoreporter i Se og Hør.
Medaljen for lang og tro tjeneste har som motiv en sittende kvinnefigur, den romerske seiersgudinnen Victoria, som overrekker en laurbærkrans. Forsiden bærer også innskriften «FOR LANG OG TRO TJENESTE». Mottakerens navn og årstallet for tildeling graveres inn på medaljens bakside, som også er omkranset av en laurbærkrans. Medaljen er utformet i sølv og har én grad. Den er opphengt i et grønt medaljebånd som i midten har striper i nasjonalfargene rødt, hvitt og blått. Medaljen er utformet av billedhugger Brynjulf Bergslien og gravert av Ivar Throndsen.

Tildeling
Medaljen for lang og tro tjeneste ble de første tiårene tildelt ansatte innenfor landbruket, samt tjenestefolk i private husholdninger. Den første tildeling fant sted 3. desember 1888, da fem kvinner og fire menn ble tildelt medaljen. Det er arbeidsgiver som søker Det Kongelige Selskap for Norges Vel om medaljen, og står for overrekkelsen.

I 1927–1928 kom ansatte i handel, håndverk og industri med, etter avtale med Norges Handelsstands Forbund, Norges Håndverkerforbund og Norges Industriforbund.Kaus, s. 25. Ansatte i offentlig sektor kvalifiserte til medaljen fra 1999. Medaljen tildeles ikke embetsmenn eller militært personell.

Inntil 2004 var kriteriet for tildeling sammenhengende ansettelse hos samme arbeidsgiver i 30 år. Dette er senere moderert til 25 år og tillater også ansettelser med avbrudd. Permisjoner med og uten lønn regnes med i tjenestetiden, men stillingsprosenten må være minst 50 % for at arbeidstiden skal regnes med, såfremt arbeidstakeren har vært i tjeneste hos samme arbeidsgiver i minst 25 år.

Direksjonen i Norges Vel har lagt til et kriterium for uklanderlig tjenesteforhold, men mulighet for å trekke medaljen tilbake dersom det avdekkes forhold som blir vurdert uverdige for å bære medaljen.https://www.medaljen.no/kriterier

Referanser

Litteratur
 Martin Kvist og Kjetil Kvist: Medaljekatalogen 1804–1805, Oslo: Norsk Numismatisk Forening, 2002, s. 58.

Eksterne lenker
 Medaljen for lang og tro tjeneste, Det Kongelige Selskap for Norges Vel
 Statutter, Det Kongelige Selskap for Norges Vel
  Oversikt over norske sivile og militære utmerkelser  i f-xtra, nr. 1, 2009, bilag til Forsvarets Forum, nr. 11, 2009

Kategori:Norske utmerkelser
Kategori:Utmerkelser etablert i 1888
Kategori:1888 i Norge